Det er højst sandsynligt en ikke helt afkølet grill, der er årsag til en voldsom brand i en familiebolig i Gunderup.

Politiets teknikere er i øjeblikket i gang med at undersøge brandstedet, og endnu er brandårsagen ikke fastlagt, men meget tyder på, at det er gløder fra en væltet grill, der på en eller anden måde har antændt udestuen. Familien i huset blev tilfældigt vækket af en knitrende lyd fra stuen i nat ved 4-tiden, og det lykkedes hele familien, mor, far og to små børn, at redde sig ud af det flammede hus. Også familiens hund blev reddet ud af flammerne.